**Informatīvais ziņojums**

**„Par iespējām un nepieciešamo rīcību, lai amatniecību noteiktu kā atsevišķu tautsaimniecības nozari Latvijā”**

**Esošā situācija**

Veiksmīgas uzņēmējdarbības pamatā ir profesionāli un uzņēmīgi cilvēki. Lai nodrošinātu Latvijas tautsaimniecības konkurētspējas celšanu, būtiska loma ir jaunu produktu izstrādei, kuru pamatā ir radošas idejas. Amatnieki, kā savas jomas profesionāļi, ir neatņemama šī procesa daļa, radot piedāvājumu patērētāju vajadzībām pēc personificēta un augsti meistarīga darba rezultāta un individualizētiem pakalpojumiem. Amatniecība ir konkurētspējīga pateicoties preču augstajai kvalitātei, kā arī sekmīgiem amatnieku produktu virzīšanas tirgū pasākumiem. Lai veicinātu tautsaimniecības izaugsmi, uzņēmējiem ir nepieciešami inovatīvi risinājumi. Industriālās amatniecības uzņēmumiem, kas neražo sērijveida produkciju, taču izmanto Latvijas vēsturiskās rūpniecības tradīcijas un uzkrāto kompetenci šaurāku nišu produktu ražošanā, ir liela nozīme inovatīvu produktu izstrādē, eksporta veicināšanā un vienlaikus Latvijas kultūras mantojuma saglabāšanā.

Amatniecības organizatoriskie pamati, amatizglītības pamatnoteikumi un amatnieka kvalifikācijas noteikšanas kārtība Latvijā ir noteikta ar likumu „Par amatniecību” (stājies spēkā ar 2008.gada 28.maiju) un 2009.gada 14.jūnija Ministru kabineta noteikumiem Nr.762 „Noteikumi par amatiem, kuros personas profesionālā darbība ir uzskatāma par amatniecību”. Tie ir izstrādāti ar aktīvu Latvijas Amatniecības kameras līdzdarbību un apstiprina amatu sarakstu, kuros personas profesionālā darbība, pieņemot pasūtījumus vai izpildot darbus, ir uzskatāma par amatniecību (iespējamajai amatnieka vai amatniecības uzņēmumu produkcijai ir plaša amplitūda – no mākslinieciski radoša izstrādājuma līdz sērijveida ražošanai dažādās tautsaimniecības nozarēs).

Saskaņā ar Ministru kabineta 2010.gada 2.marta noteikumu Nr.196 "Noteikumi par darbības programmas "Cilvēkresursi un nodarbinātība" papildinājuma 1.2.1.1.1.apakšaktivitātes "Nozaru kvalifikāciju sistēmas izveide un profesionālās izglītības pārstrukturizācija"" papildinājuma 1.2.prioritātes "Izglītība un prasmes" 1.2.1.pasākuma "Profesionālās izglītības un vispārējo prasmju attīstība" 1.2.1.1.aktivitātes "Profesionālās izglītības sistēmas attīstība, kvalitātes, atbilstības un pievilcības uzlabošana" 1.2.1.1.1.apakšaktivitāti "Nozaru kvalifikāciju sistēmas izveide un profesionālās izglītības pārstrukturizācija" ir noteikts ekspertu loks dalībai nozaru ekspertu padomēs nozaru kvalifikācijas sistēmas izveidei un profesionālās izglītības efektivitātes un kvalitātes paaugstināšanai. Minētās apakšaktivitātes īstenošanas ietvaros, ir izveidotas un Profesionālās izglītības un nodarbinātības trīspusējās sadarbības apakšpadomē 2011.gada 16.februārī apstiprinātas 12 tautsaimniecības nozaru ekspertu padomes. To sastāvā ir attiecīgo tautsaimniecības nozari pārstāvošās asociācijas eksperti, t.sk., Latvijas Amatniecības kameras eksperti.

 Amatniecībai ir būtiska loma reģionālā tūrisma attīstības veicināšanā un kultūrvēsturiskā mantojuma saglabāšanā. Saskaņā ar Latvijas tūrisma mārketinga stratēģiju 2010.–2015.gadam par vienu no Latvijas stratēģiskajiem tūrisma produktiem ir uzskatāms tradicionālais kultūras mantojums kā viens no kultūras tūrisma resursiem, kas ļauj ieinteresēt tūristus, iesaistot tos kopīgu produktu radīšanā, izgatavojot amatniecības priekšmetus un vienlaikus saņemot saistošu un izglītojošu informāciju. Vieni no nozīmīgākajiem resursiem ar potenciālu reģionālā tūrisma attīstībai ir tradicionālās amatniecības prasmes – aušana, pīšana, kokapstrāde, sudraba un metālapstrāde, podniecība, dzintara apstrāde, guļbūvju būvniecība u.c. Lai nodrošinātu 2008.gada 23.decembra Ministru kabineta rīkojuma Nr.880 „Par koncepciju „Par Latvijas nemateriālā kultūras mantojuma saglabāšanu” izpildi, ar Kultūras ministrijas 2010.gada 21.jūnija rīkojumu tika izveidota darba grupa likumprojekta par Latvijas nemateriālo kultūras mantojumu izstrādāšanai, kas apvienoja nozaru ministriju un nevalstisko organizāciju pārstāvjus. Darba grupas ietvaros tiek sagatavots likumprojekts „Tradicionālās kultūras mantojuma likums”, kas paredz Latvijas tradicionālās kultūras mantojuma sarakstu, kura izveides mērķi ir stiprināt kopienas, grupas un indivīda kultūras identitāti, aktivizēt sabiedrību tradicionālās kultūras mantojuma daudzveidīgo formu saglabāšanā un tālāknodošanā, apzināt un popularizēt tradicionālās kultūras izpausmju daudzveidību un tās praktizētājus.

Lai apskatītu amatnieku uzņēmumu izplatību Latvijā, kā arī to vietu starp visiem saimnieciskās darbības veicējiem tautsaimniecībā, nākas saskarties ar problēmu, ka Eiropas ietvaros pastāv vienota mazos un vidējos uzņēmumus (MVU) raksturojoša definīcija, taču tai pat laikā nav vienotas definīcijas, kas raksturotu amatniecības uzņēmumus *(craft enterprises).* Tas, galvenokārt, ir saistīts ar dalībvalstu nacionālās likumdošanas iezīmēm, konkretizējot, kad personas profesionālā darbība ir uzskatāma par amatniecību. Latvijā uzņēmējdarbību raksturojošā statistika tiek apskatīta saskaņā ar Eiropas vienoto MVU definīciju. Eiropas Komisija savos ziņojumos gan ir ietvērusi kopējos raksturojošos parametrus, kas izdalāmi visiem Eiropas amatnieku tipa uzņēmumiem:

* mazo uzņēmumu īpašnieki ir arī to vadītāji un darba spēks vienlaikus, personīgi iesaistīti visos uzņēmuma darbības un pārvaldības posmos;
* profesionālā kvalifikācija;
* saimnieciskā darbība ir lokāla mēroga, tuvums klientam un patērētājam.

 Latvijas Amatniecības kameras interneta vietnē (<http://www.lak.lv/pub/?id=378>) ir atrodams plašs meistaru – ekspertu saraksts, kas darbojas dažādās tautsaimniecības nozarēs. Piemēram, Apstrādes rūpniecībā ietilpst šādas apakšnozares, kurās darbojas amatnieki - Būvakmeņu un dekoratīvo akmeņu zāģēšana, apdare un apstrāde (NACE[[1]](#footnote-1) kods 23.70), Ādas apģērbu ražošana (14.11), Namdaru un galdniecības izstrādājumu ražošana (16.23), Koka izstrādājumu ražošana; korķa, salmu un pīto izstrādājumu ražošana (16.29), Juvelierizstrādājumu un līdzīgu izstrādājumu ražošana (32.12), Darbarīku ražošana (25.73), Sadzīves un dekoratīvo keramikas izstrādājumu ražošana (23.41), Mūzikas instrumentu ražošana (32.20), Mēbeļu ražošana (31.0), u.c. Būvniecības nozarē tiek veikta saimnieciskā darbība šādās apakšnozarēs – Apmetēju darbi (43.31), Galdnieku darbi (43.32), Elektroinstalācijas ierīkošana (43.21), Jumta segumu uzklāšana (43.91), Krāsotāju un stiklinieku darbi (43.34), Krāšņu un kamīnu mūrēšana (43.99), u.c. Atsevišķas darbības jomas ir saistītas arī ar Pakalpojumu nozari, piemēram, Apavu remonts (95.23), Skursteņslaucītāju darbi (81.22), u.c.

 Saskaņā ar vienoto definīciju, kas noteikta ar Eiropas Komisijas Ieteikumu Nr.2003/361/EK, MVU tiek definēts sekojošais:

1. vidējie uzņēmumi:
* darbinieku skaits: 50 – 249;
* gada apgrozījums nepārsniedz 50 milj. eiro;
* gada bilances kopsumma nepārsniedz 43 milj. eiro;
1. mazie uzņēmumi:
* darbinieku skaits: 10 – 49;
* gada apgrozījums nepārsniedz 10 milj. eiro;
* gada bilances kopsumma nepārsniedz 10 milj. eiro;
1. mikrouzņēmumi:
* darbinieku skaits: 1 – 9;
* gada apgrozījums nepārsniedz 2 milj. eiro;
* gada bilances kopsumma nepārsniedz 2 milj. eiro.

 Ņemot vērā augstāk minētos kritērijus un saskaņā ar OECD apsekojumiem, aptuveni 90% no visiem Eiropas uzņēmumiem ir mikrouzņēmumi, un tie nodrošina 53% no visām darba vietām (OECD). Arī Latvijā situācija ir līdzīga, atbilstoši Centrālās statistikas pārvaldes aprēķiniem 2009.gadā par mikrouzņēmumiem bija uzskatāmi 82,5% no 71000 Uzņēmumu reģistrā un Komercreģistrā reģistrētajiem aktīvajiem uzņēmumiem (CSP).

Mikrouzņēmumiem ir būtiska loma tautsaimniecības attīstības sekmēšanā. Eiropā mazo un vidējo uzņēmumu attīstības veicināšana ir izvirzīta par vienu no attīstības prioritātēm. Eiropas Komisija 2008.gada 25.jūnijā apstiprināja ziņojumu ***Mazās Uzņēmējdarbības Akts Eiropai***(Akts), kura galvenais mērķis ir, integrējot *Domā par mazajiem vispirms* principu politikas dokumentu sagatavošanas procesā, uzlabot vispārējo politisko pieeju attiecībā uz uzņēmējdarbību, jo īpaši veicinot mazās uzņēmējdarbības attīstību un palīdzot novērst tās attīstību kavējošos šķēršļus. Akts ietver 10 politiski saistošu vadlīniju un vairākus konkrētus normatīvo aktu regulējuma priekšlikumus.

Kopš 2008.gada Eiropas Komisija un Eiropas Savienības dalībvalstis Akta ietvaros īstenoja pasākumus, lai mazinātu administratīvo slogu, atvieglotu piekļuvi finansējumam un atbalstītu uzņēmumu ienākšanu jaunos tirgos. Kā arī, lai īstenotu Aktā noteikto mērķu īstenošanu, 2009.gadā Eiropas Komisija uzsāka plaša mēroga kampaņu „*Eiropas mazo un vidējo uzņēmumu nedēļa*, lai sniegtu esošajiem un topošajiem uzņēmējiem informatīvu atbalstu par Eiropas Savienības, dalībvalstu, reģionālo un pašvaldību institūciju aktivitātēm uzņēmējdarbības sakārtošanā, popularizētu uzņēmējdarbību un izrādītu atzinību uzņēmējiem par ieguldījumu Eiropas labklājībā, darbavietu radīšanā, inovācijās un konkurētspējā.

Aktuālā tendence Eiropas Savienības politikas dokumentu plānošanā skaidri iezīmē, ka jau kopš 2011.gada sākuma Konkurētspējas ministru padome secinājumos par vidēja termiņa pārskatu par Mazās uzņēmējdarbības akta īstenošanu kā prioritāru ir akcentējusi tieši mazo uzņēmumu intereses un konkurētspējas stiprināšanu.

Arī Latvijas valdība pēdējos gados ir konsekventi un mērķtiecīgi īstenojusi mazās uzņēmējdarbības atbalsta pasākumus. Ņemot vērā mikro un mazo uzņēmumu, tai skaitā amatnieku, nozīmīgo ieguldījumu nodarbinātības veicināšanā un tautsaimniecības izaugsmē, valdība ar Ministru kabineta 2009.gada 30.oktobra rīkojumu Nr.748 apstiprināja ***Koncepciju par mikrouzņēmumu atbalsta pasākumiem.*** Tās galvenais mērķis ir radīt nepieciešamos priekšnoteikumus, lai bez darba palikušos iedzīvotājus mudinātu uzsākt komercdarbību, izveidot mikrouzņēmumu darbību veicinošu komercdarbības vidi, samazinot bezdarba līmeni, kā arī attīstīt uzņēmēja spējas, tādējādi palielinot uzņēmēju īpatsvaru kopējo nodarbināto skaitā, izstrādājot un īstenojot Koncepciju par mikrouzņēmumu atbalsta pasākumiem, kuras ietvaros: gan samazinot uzņēmējdarbības uzsākšanas izmaksas, gan veicinot finansējuma pieejamību mazās uzņēmējdarbības uzsākšanai, gan ieviešot patentmaksu (galvenokārt, amatniecības pakalpojumos), gan atvieglojot grāmatvedības kārtošanu, nodrošinot mikrouzņēmumus ar bezmaksas grāmatvedības programmu, kā arī ieviešot jauno mikrouzņēmumu nodokli.

 Lai sasniegtu minēto mērķi, viens no galvenajiem izaicinājumiem bija ieviest mikrouzņēmumiem draudzīgu nodokļu politiku, samazinot kopējo nodokļu slogu, it īpaši darbaspēka nodokļu slogu, kas uzņēmējiem rada vislielākās ar nodokļiem saistītās izmaksas. Tika izstrādāts ***Mikrouzņēmumu nodokļa likums***, (stājies spēkā ar 2010.gada 1.septembri), kura mērķis ir veicināt jaunu uzņēmumu, jo īpaši ģimenes uzņēmumu, veidošanos, mazināt birokrātisko slogu un komercdarbības uzsākšanas izmaksas. Mikrouzņēmuma nodoklis ietver valsts sociālās apdrošināšanas obligātās iemaksas, iedzīvotāju ienākuma nodokli un uzņēmējdarbības riska valsts nodevu par mikrouzņēmuma darbiniekiem, kā arī uzņēmumu ienākuma nodokli vai mikrouzņēmuma īpašnieka iedzīvotāju ienākuma nodokli par mikrouzņēmumu saimnieciskās darbības ieņēmumu daļu.

Mikrouzņēmuma nodokļa maksātāju statusu var iegūt uzņēmumi ar nelielu apgrozījumu, darbinieku skaitu un algu. Tas var būt individuālais komersants, zvejnieku saimniecība un zemnieku saimniecība un SIA (t.sk. ar samazinātu pamatkapitālu), kas atbilst šādiem kritērijiem: uzņēmuma apgrozījums gadā nepārsniedz 70 tūkst. latu; darbinieku skaits ir ne vairāk kā pieci; darbinieku algas nav lielākas par 500 latiem mēnesī. Mikrouzņēmuma nodokļa likme ir 9% no mikrouzņēmuma taksācijas perioda apgrozījuma. Mikrouzņēmumu nodokļa maksāšanu jaundibinātie uzņēmumi varēja uzsākt no 2010.gada septembra, bet esošie uzņēmumi pāriet uz mikrouzņēmumu nodokļu maksāšanas režīmu – sākot ar 2011.gada 1.janvāri (šī brīža esošie uzņēmumi var kļūt par mikrouzņēmuma nodokļa maksātāju, noslēdzot kārtējā gada bilanci, ar nākamā taksācijas gada 1.janvāri). Kopš 2010.gada septembra līdz 2011.gada maijam ir reģistrēti 11 110 mikrouzņēmumu nodokļa maksātāji (50% no tiem ir jaundibināti uzņēmumi).

Lai ieviestu mikrouzņēmumiem draudzīgu nodokļu politiku un samazinātu nelegālo nodarbinātību, 2010.gada 1.janvārī spēkā stājās ***Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā*** (Ministru kabineta 2009.gada 22.decembra noteikumi Nr.1646). Noteikumos ir ietvertas vairāk kā 60 profesijas, kas, galvenokārt, tieši attiecināmas uz amatniecības preču izstrādi un pakalpojumu sniegšanu. Saskaņā ar noteikumiem fiziska persona, kas veic saimniecisko darbību noteiktās profesijās vai darbībās, var izvēlēties maksāt patentmaksu. Patentmaksa ir galīgs nodokļa maksājums, kas aptver iedzīvotāju ienākuma nodokli un valsts sociālo apdrošināšanas iemaksas, par fiziskās personas saimniecisko darbību noteiktā profesijā. Ikmēneša maksājums noteikts katrai profesijai 30 līdz 70 latu apmērā par vienu kalendāro mēnesi. Kopš 2010.gada 1.janvāra līdz 2011.gada maija beigām VID kopumā iesniegti 1883 patentmaksu pieteikumi.

Augstāk minētie un īstenotie valsts atbalsta pasākumi ir radījuši labvēlīgu uzņēmējdarbības vidi, t.sk., amatniekiem uzsākot un attīstot savu uzņēmējdarbību. Amatnieki var veidot uzņēmumus, reģistrējoties gan kā individuālie komersanti, gan komercsabiedrības, izmantojot iespēju dibināt SIA ar samazinātu pamatkapitālu, kļūt par mikrouzņēmumu nodokļa maksātājiem. Vai arī reģistrēties kā pašnodarbinātas personas vai patentmaksas maksātāji.

 Lai profesionāli tiktu pārstāvētas nozaru intereses, kā arī pilnveidota sadarbība starp Ekonomikas ministriju un citām valsts institūcijām, Ekonomikas ministrijā aktīvi darbojas un katru mēnesi tiek sasaukta ***Tautsaimniecības padome***, kas ir tās dibinātāju organizāciju – Ekonomikas ministrijas, Latvijas Tirdzniecības un rūpniecības kameras, Latvijas Pašvaldību savienības, Latvijas Brīvo arodbiedrību savienības, Latvijas Darba devēju konfederācijas izveidota konsultatīva institūcija, kas pieaicinot nozaru asociācijas, kā arī neatkarīgos ekspertus - ekonomistus, izglītības un zinātnes pārstāvjus, pārstāv uzņēmēju intereses.

Tautsaimniecības padomes darbības mērķis ir veicināt uzņēmējdarbībai labvēlīgas vides politikas veidošanu un īstenošanu Latvijā, kā arī veicināt ilgtspējīgas tautsaimniecības attīstības principu ieviešanu un sekmēt valsts ilgtspējīgas attīstības procesu un sabiedrības līdzdalību tajā, veicināt ES 2020 stratēģijā noteikto uzdevumu izpildi Latvijā un iesaistīt šo uzdevumu izpildē valsts institūcijas, pašvaldības un sociālos partnerus, identificēt uzņēmējdarbību kavējošos apstākļus un veikt visas nepieciešamās darbības to novēršanai, piedalīties komercdarbību veicinošu normatīvo aktu un politikas plānošanas dokumentu izstrādē, veicināt inovācijas un ārējo tirdzniecību. Tautsaimniecības padomē izskata uzņēmējus pārstāvošo institūciju – asociāciju priekšlikumus likumdošanas pilnveidošanai. Nozaru asociācijas izvērtē un sniedz atzinumus par tiesību aktu projektiem. Ministrija informē normatīvo aktu sagatavotājus par Tautsaimniecības padomes iesniegtiem priekšlikumiem likumdošanas pilnveidošanai un veic citus pasākumus valdības deklarācijas ietvaros pieņemto tautsaimniecības attīstības un uzņēmējdarbības vides uzlabošanas programmu realizēšanā.

Šobrīd Tautsaimniecības padomē ir pārstāvētas 14 nozaru asociācijas, tādas nozares kā ķīmija un farmācija, finanses, transports – tranzīts, loģistika, enerģētika, informācijas un komunikācijas tehnoloģijas, t.sk. IT klasteris, tirdzniecība, elektrotehnika, elektronika, vieglā rūpniecība, kokrūpniecība, mašīnbūve un metālapstrāde, būvniecība, tūrisms, viesnīcas un restorāni, pārtika, poligrāfija. Latvijas Amatniecības kamerai savas intereses jau šobrīd ir iespēja pārstāvēt Tautsaimniecības padomē kā Mazo un vidējo uzņēmumu un amatniecības padomes dalīborganizācijai, kuras sastāvā ir Latvijas Amatniecības kameras pārstāvis.

**Secinājumi**

1. Valdības īstenotie pasākumi ir radījuši labvēlīgu uzņēmējdarbības vidi, t.sk., amatniekiem, uzsākot un attīstot savu uzņēmējdarbību. Amatnieki var veidot uzņēmumus, reģistrējoties gan kā individuālie komersanti, gan komercsabiedrības, izmantojot iespēju dibināt SIA ar samazinātu pamatkapitālu, kļūt par mikrouzņēmumu nodokļa maksātājiem. Vai arī reģistrēties kā pašnodarbinātas personas vai patentmaksas maksātāji.
2. Ar Latvija Amatniecības kameras aktīvu līdzdarbību Latvijā ir radīta stabila normatīvo aktu bāze, kas nosaka amatniecības organizatoriskos pamatus, amatizglītības pamatnoteikumus un amatnieka kvalifikācijas noteikšanas kārtību.
3. Latvijas Amatniecības kamera ir pārstāvēta nozaru ekspertu padomēs un Tautsaimniecības padomē kā Mazo un vidējo uzņēmumu un amatniecības padomes dalīborganizācija.
4. Amatnieki pārstāv vairākas tautsaimniecības nozares piemērojot vispārpieņemto Nacionālo kontu sistēmu, t.sk. NACE klasifikatoru, kas ir starptautiski atzīta saimniecisko darbību (nozaru) statistiskā klasifikācija.

Ņemot vērā augstāk minēto uzskatām, ka nav nepieciešams definēt amatniecību kā atsevišķu tautsaimniecības nozari.

Ekonomikas ministrs A.Kampars

**Iesniedzējs:**

Ekonomikas ministrs A.Kampars

**Vīza:**

Valsts sekretārs J.Pūce

16.06.2011. 14:42

Evita Breča

67013157; Evita.Breca@em.gov.lv

1. NACE - *Nomenclature générale des Activités économiques dans les Communautés Européennes* (franču valodā) – Saimniecisko darbību statistiskā klasifikācija Eiropas Kopienā. [↑](#footnote-ref-1)